מילאן זק"ש

מילאן זק"ש (בסרבו-קרואטית: Milan Sachs; 28 בנובמבר 1884, לישוב, דרום בוהמיה, האימפריה האוסטרו-הונגרית – 4 באוגוסט 1968, זאגרב, הרפובליקה הפדרלית הסוציאליסטית של יוגוסלביה) היה מנצח אופרה יוגוסלבי ממוצא יהודי צ'כי אשר ניהל לאורך שנות דור את בית האופרה בזאגרב.

קורות חייו
מילאן זק"ש נולד בעיירה ליישוב אשר בדרום מוראביה (בשטחי צ'כיה המודרנית) במשפחה יהודית. למד נגינת כינור בקונסרבטוריון של פראג וב-1905 הצטרף לתזמורת הפילהרמונית הצ'כית. בין 1907 ל-1910 ניגן ככנר ראשי בתזמורת תיאטרון בלגרד. בהמשך, לימד מוזיקה בנובי סאד וב-1911 החל לנצח על האופרה של זאגרב. ב-1920 ניצח לראשונה על האופרה "יָאנוּפָה" מאת לאוש יאנאצ'ק. ב-1932 מונה למנהל המוזיקלי של האופרה בברנו. ב-1936 ניצח בהצגת הבכורה של הסימפוניה מספר 1 של אנטונין דבוז'אק שנחשבה לאבודה, והתגלתה באקראי ב-1923. ב-1938 סיים את תפקידו בברנו ושב לזאגרב.

הוא נחשב לבכיר המוזיקאים היהודים בזאגרב. ב-1930 ניצח לראשונה בזאגרב על האופרה פרסיפל מאת ריכרד וגנר. במהלך מלחמת העולם השנייה לאחר כיבוש ממלכת יוגוסלביה על ידי גרמניה הנאצית וכינון ממשלת הבובות של האוסטאשה הוחל ברדיפות יהודים. מילאן זק"ש המיר את דתו לנצרות קתולית כדי להיחלץ מאימת הרדיפות וזכה לחסות של השלטונות.

לאחר תום המלחמה, ב-1945 מונה לנשיא החברה הקרואטית למוזיקאים. כמו כן מונה למנהל בית האופרה של זאגרב ועסק בשיקום ובהרחבת בית האופרה. במקביל שימש ככנר ראשי בתזמורת הסימפונית של העיר. הוא ניהל את האופרה של זאגרב עד 1955. ב-1968 הלך מילאן זק"ש לעולמו והוא בן 83. רחוב וגן ילדים בזאגרב נושאים את שמו.

הערות שוליים

קטגוריה:כנרים יהודים צ'כים
קטגוריה:מוזיקאים יהודים צ'כים
קטגוריה:מנצחים יהודים צ'כים
קטגוריה:מוזיקאים יהודים סרבים
קטגוריה:זאגרב: אישים
קטגוריה:יהודים מומרים
קטגוריה:מוזיקאים יהודים קרואטים
קטגוריה:מלחינים יהודים יוגוסלבים
קטגוריה:ילידי 1884
קטגוריה:יוגוסלבים שנפטרו ב-1968
קטגוריה:מתנצרים
קטגוריה:יהודים אוסטרו-הונגרים